Siden 12. november 2019 har 23-årige Aske Barfod Sivesgaard siddet i lukket fængsel i Nordjylland. Han er dømt efter en lov, der ligger under terrorlovgivningen, paragraf 114 j. Loven blev indført af den tidligere V-LA-K-regering med støtte fra Socialdemokratiet og Dansk Folkeparti.

Den havde egentlig til formål at ramme mennesker, der var taget til Syrien for at kæmpe side om side med Islamisk Stat. Men Aske har ikke kæmpet for Islamisk Stat. Det har Tommy Mørck heller ikke. Alligevel er han og Aske p.t. de eneste i Danmark, der er blevet dømt efter paragraf 114 j.

Men hvad har de så gjort? Både Aske og Tommy har kæmpet imod Islamisk Stat i Syrien. De har deltaget i kampen for at opbygge et demokratisk socialistisk samfund i Rojava sammen med kurderne i YPG/YPJ.